钦定古今图书集成/理学汇编/学行典/第267卷 > 邵清
## 钦定古今图书集成/理学汇编/学行典/第267卷 > 邵清

按《八闽通志》：“邵清，字彦明，古田人。元祐闲，太学诸生
有十彦之号，清预焉。尝从张横渠学《易》。崇观闲还家，
遂不复出，筑室先茔之侧，聚书千卷，角巾鹤氅，徜徉
其闲。有故人为河南尹，归闽，使人召之，清曰：‘是子欲
以富贵骄我耶’？卒不往。在乡党，无贤愚，皆知敬惮，不
敢以名字称之。因其尝应八行举，故呼为八行先生。”
晚年颇好观道书。年八十四卒。